Minstens ses dood ná bus, vragmotor botsDie ongeluk het op die M17 (Hornsnekweg) naby Bundu Inn noord van Pretoria plaasgevind. (Foto: Facebook / Tshwane-metropolisie) Minstens ses mense is dood nadat ’n bus en ŉ vragmotor Vrydagoggend in ’n trompopbotsing betrokke was. Die ongeluk het op die M17 (Hornsnekweg) naby Bundu Inn noord van Pretoria plaasgevind. Charles Mabaso, woordvoerder van die Tshwane-nooddienste, sê verskeie mense is in die ongeluk beseer. “Neem asseblief kennis van ’n bus en ŉ vragmotor wat kop teen kop op die M17, Hornsnek in Tshwane naby Bundu Inn, gebots het. Nooddienste is op die toneel met verskeie pasiënte.” Mabaso het gewaarsku dat daar moontlik nog sterftes kan wees. “Die telling van beseerdes is onderweg, en ek sal later nuwe inligting bekendmaak. Sover is ses mense dood verklaar, maar daar kan meer wees.” Die Gautengse nooddienste het omstreeks 08:30 op Facebook aangedui dat 42 pasiënte na die Kalafong-, Dr. George Mukhari- en Steve Biko-hospitaal vervoer is. Motoriste word aangeraai om versigtig te ry aangesien nooddienswerkers steeds op die toneel is. Traffic SA het op hul Twitter-blad aangedui dat die dodetal reeds tot 15 gestyg het. Dit is egter nie deur Mabaso bevestig nie.